ET Euroopa Liidu Teataja C 162/17

Nõukogu määruse (EÜ) nr 510/2006 (geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2009/C 162/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ACEITE CAMPO DE MONTIEL”

EÜ nr: ES-PDO-0005-0590-30.01.2007

KGT ( ) KPN ( X )

1. Nimetus:

„Aceite Campo de Montiel”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik (II lisa alusel):

Klass 1.5 Õlid ja rasvad

3.2. Toote kirjeldus, mida 1. punktis esitatud nimetus tähistab:

Ekstra-neitsioliiviõli, mis on saadud sortidest „Cornicabra”, „Picual”, „Manzanilla”, „Arbequina” ja „Local” pärinevate oliivipuude viljadest mehhaaniliste või muude füüsiliste vahendite abil, mis ei halvenda õli omadusi ja mille puhul säilivad oliivi maitse, aroom ja omadused.

Happesus: kuni 0,5 °

Peroksiidarv: kuni 15

Ultraviolettkiirguse absorbtsioon: K 270: kuni 0,20

K 232: kuni 2,50

Niiskusesisaldus ja lisandid kokku ≤ 0,1 %

Organoleptiline hindamine:

— Veamediaan = 0

— Viljale iseloomulikkuse mediaan ≥ 2,5

Toote „Aceite Campo de Montiel” eriomadused tulenevad sortide „Cornicabra” ja „Picual” looduslikust segunemisest, mis annab õlile iseloomuliku mõrkjuse ja vürtsikuse. Organoleptilise hindamise kohaselt esinevad oliiviõli kõnealused positiivsed omadused tootes märkimisväärsel määral: mõrkjus 3–6 ja vürtsikus 3,4–6,3; vähemal määral on tuntavad ka muudele sortidele omased õuna- ja mandlinoodid.

3.3. Toorained (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

—

3.6. Erieeskirjad viilutamise, riivimise, pakendamise jm kohta:

Ladustatud õli villitakse määratletud geograafilises piirkonnas.

Sel viisil säilitatakse toote iseloomulikud omadused ja kontrolliasutused saavad tootmist pidevalt jälgida, millega tagatakse ühtlasi, et toote lõppkäitlus jääb piirkonna tootjate ja põllumajandusorganisatsioonide ülesandeks. Piirkonna tootjad ja põllumajandusettevõtted teavad kõige paremini, kuidas kõnealused õlid reageerivad villimismeetodite, sealhulgas dekanteerimise aja ja meetodi, filtreerimistoimingute, kobediatomiidi, tselluloosi, villimistemperatuuri, külma ja ladustamise suhtes. Kõikide selliste meetmete eesmärk on tagada oliiviõlide kvaliteet ja jälgitavus.

Villijad peavad tagama, et kaitstud päritolunimetusega õlid villitakse muudest õlidest eraldi.

Samuti peavad villijal olema tüübikinnitusega süsteemid õlide mõõtmiseks.

Õli tuleb villida kuni viieliitristesse klaasist, plastist, polüetüleentereftalaadist, metallist, portselanist või keraamilistesse nõudesse.

3.7. Erieeskirjad märgistamise kohta:

Õli märgisel on müüginimetuse kõrval päritolunimetuse logo ning sõnad „Denominación de Origen Aceite Campo de Montiel” ja soovi korral ka toote kontrolliasutuse alluvusse kuuluva sertifitseerimisasutuse vastavusmärk.

Kaitstud päritolunimetusega õlide müügipakenditel on tootjaühenduse väljastatav garantiipitser, märgis või nummerdatud lisamärgis, mida jagab ja kontrollib kontrolliasutus sellisel viisil, et neid ei oleks võimalik uuesti kasutada.

Märgistus peab vastama üldistele märgistamiseeskirjadele.

4. Geograafilise piirkonna lühikirjeldus:

Kaitstud päritolunimetusega õlide tootmis-, töötlemis- ja pakendamispiirkond hõlmab järgmisi Ciudad Reali provintsi omavalitsusüksusi: San Carlos del Valle, Membrilla, Santa Cruz de Mudela, La Solana, Valdepeñas, Almuradiel, Viso del Marqués, San Lorenzo de Calatrava, Albaladejo, Alcubillas, Alhambra, Almedina, Carrizosa, Castellar de Santiago, Cózar, Fuenllana, Montiel, Puebla del Príncipe, Santa Cruz de los Cáñamos, Terrinches, Torre de Juan Abad, Torrenueva, Villahermosa, Villamanrique, Villanueva de la Fuente ja Villanueva de los Infantes.

5. Seos geograafilise piirkonnaga:

5.1. Geograafilise piirkonna eripära:

Campo de Montiel on üle 7 000 km2 suuruse pindalaga lubjarikas platoo, mille keskmine kõrgus merepinnast on 850 m. Piirkond on struktuurilt ühtne ning sellel on eritunnused, mis eristavad seda naaberpiirkondadest. Põhiline tegevusala on põllumajandus.

Pinnast iseloomustavad muu hulgas puhtad punakaspruunid ja lubjarikkad mullad, milles sisaldub märkimisväärsel määral kaltsiumkarbonaati.

Piirkonda iseloomustavad suurte temperatuurimuutustega äärmuslikud ilmastikutingimused – talved on külmad ja pikad, suved on kuumad ja päikeserohked, esineb tugevat päikesevalgust ning sademeid on vähe (600–700 mm).

5.2. Toote eripära:

Tootel „Campo de Montiel” on järgmised omadused:

— oliivide kõrge rasvhapete sisaldus ja hea pressitavus;

— antioksüdatiivsete oleiinhapete ja polüfenoolide kõrge sisaldus, mis muudab õlid rääsumise ja oksüdeerumise suhtes vastupidavaks;

— mõrkjus ja vürtsikus, mis on õlide positiivsed omadused, esinevad organoleptilise hindamise kohaselt tootes märkimisväärsel määral: mõrkjus 3–6 ja vürtsikus 3,4–6,3.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul):

Pinnase- ja ilmastikutingimused mõjutavad märkimisväärselt piirkonna viljelustavasid ja -meetodeid ning määratlevad suuresti valmistatavate toodete, sealhulgas oliivide ja nendest pressitud õlide, kvaliteedi ja omadused.

Kõnealused pinnase- ja ilmastikutingimused annavad Campo de Montieli piirkonnas toodetavatele ekstra-neitsioliiviõlidele punktis 5.2 osutatud iseloomulikud omadused.

Viide spetsifikaadi avaldamisele:

(määruse (EÜ) nr 510/2006 artikli 5 lõige 7)

http://docm.jccm.es/portaldocm/verDiarioAntiguo.do?ruta=2006/12/14

Põllumajandusministeeriumi 28. novembri 2006. aasta otsus, millega kiidetakse heaks taotlus registreerida kaitstud päritolunimetus „Aceite Campo de Montiel” (Resolución de 28 de noviembre de 2006, de la Consejería de Agricultura, por la que se emite decisión favorable en relación con la solicitud de registro de la Denominación de Origen Protegida Aceite Campo de Montiel).